Але ёсць яшчэ адзін вельмі прыгожы вобраз, які ясна паказвае сутнасць Касцёла. Гэта вобраз Маці. Такое параўнанне мы можам знайсці ў айцоў Касцёла. Святы Цыпрыян піша: “Ніхто не можа мець Бога за Айца, калі не мае Касцёл за Маці”. А святы Аўгустын заахвочвае верных: “Любіце Пана, Бога нашага, любіце Яго Касцёл! Яго як Айца, Яго Касцёл як Маці”. Таксама ІІ Ватыканскі Сабор выбраў менавіта гэты вобраз, каб прыблізіць разуменне істоты Касцёла. У дагматычнай канстытуцыі пра Касцёл “Lumen gentium” зварот Маці-Касцёл ужываецца даволі часта (пар. LG 6.14.15.41.42).